ΚΑΝΟΝΙΣΜΟΣ (ΕΟΚ) αριθ. 1208/79 ΤΟΥ ΣΥΜΒΟΥΛΙΟΥ της 19ης Ιουνίου 1979 περί συμπληρώσεως του παραρτήματος 1 του κανονισμού (ΕΟΚ) αριθ. 1035/72 "περί κοινής οργανώσεως αγοράς στον τομέα των οπωροκηπευτικών" ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΟΚ) αριθ. 912/79(2), και ιδίως το άρθρο 2 παράγραφος 2 εδάφιο πρώτο, την πρόταση της Επιτροπής, τη γνώμη της Συνελεύσεως(3), Εκτιμώντας: ότι ο κανονισμός (ΕΟΚ) αριθ. 1035/72 προβλέπει ότι κανόνες ποιότητος μπορούν να καθορισθούν για προϊόντα που προορίζονται να διατεθούν στον καταναλωτή σε νωπή κατάσταση και κατονομάζει στο παράρτημα Ι τα προϊόντα τα οποία αποτελούν αντικείμενο τέτοιων κανόνων ποιότητος- ότι τα πράσσα αποτελούν αντικείμενο σημαντικού εμπορίου σε ορισμένα Κράτη Μέλη παραγωγής καθώς και αξιολόγων συναλλαγών σε κοινοτικό επίπεδο- ότι, κατά συνέπεια, είναι αναγκαίο να εφαρμοσθούν, στο προϊόν αυτό, όλες οι διατάξεις του κανονισμού (ΕΟΚ) αριθ. 1035/72 και να εκδοθούν ιδίως κοινοί κανόνες ποιότητος- ότι, προς τούτο, απαιτείται να προστεθεί το εν λόγω προϊόν στον πίνακα του παραρτήματος I του κανονισμού αυτού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Aρθρο 1 Στο παράρτημα I του κανονισμού (ΕΟΚ) αριθ. 1035/72, προστίθεται η ένδειξη "Πράσσο" υπό τον τίτλο "Λαχανικά". Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος. Έγινε στο Λουξεμβούργο, στις 19 Ιουνίου 1979.

[Source: multi_eurlex | Tokens: 1668]